Diari Oficial de la Generalitat Valenciana


Sumari del DOGV 9396, del 02-08-2022 (2022/7346)

ORDRE 8/2022, de 27 de juliol, de la Conselleria de Política Territorial, Obres Públiques i Mobilitat, per la qual es regulen les tarifes urbanes dels serveis de transport públic de persones en vehicles automòbils de menys de nou places, de l'àrea de prestació conjunta de Castelló.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9396

Data del DOGV
:   02-08-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7346


Data del document
:   27-07-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Ordre

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * tarifa de transport
    * legislació

ORDRE 8/2022, de 27 de juliol, de la Conselleria de Política Territorial, Obres Públiques i Mobilitat, per la qual es regulen les tarifes urbanes dels serveis de transport públic de persones en vehicles automòbils de menys de nou places, de l'àrea de prestació conjunta de Castelló.   
 [2022/7346]  
Preàmbul  
  
L'article 49.1.15a de l'Estatut d'Autonomia atribueix a la Generalitat la competència exclusiva en matèria de transport terrestre l'itinerari del qual discórrega íntegrament en el seu territori.  
La Llei 13/2017, de 8 de novembre, de la Generalitat, del taxi de la Comunitat Valenciana, estableix en l'article 18 que el servei del taxi es prestarà, «dins de l'àmbit municipal o de l'àrea de prestació conjunta, amb subjecció a tarifes urbanes obligatòries aprovades per l'ajuntament o la conselleria competent en matèria de transports amb l'informe previ, en cas de règim de preus autoritzats, de l'òrgan autonòmic competent en matèria de preus.» Així mateix aquesta Llei permet la regulació dels mitjans de pagament i l'obligatorietat del canvi de moneda.  
  
L'àrea de prestació conjunta de Castelló va ser creada mitjançant l'Ordre de 15 de juliol de 1991 (DOGV núm. 1611/30.08.1991), i l'última modificació del seu règim tarifari es va realitzar mitjançant l'Ordre 1/2020, de 17 de gener, de la Conselleria de Política Territorial, Obres Públiques i Mobilitat, per la qual es regulen les tarifes urbanes dels serveis de transport públic de persones en vehicles automòbils de menys de nou places, de l'àrea de prestació conjunta de Castelló (DOGV núm. 8729/30.01.2020).   
L'objecte d'aquesta Ordre és regular les tarifes de l'APC de Castelló amb vista a acomplir el principi d'assegurar l'equilibri econòmic de l'activitat i la suficiència del servei, que ha de ser prestat mitjançant titulars que operen al seu risc o ventura, com estableix la Llei 13/2017, de 8 de novembre, del taxi de la Comunitat Valenciana, en el marc de la Llei 2/2015, de 30 de març, de desindexació de l'economia espanyola. Per tant, sent les tarifes del taxi un valor monetari definit per l'Administració, havent-se apreciat un increment en els costos d'explotació del servei, i amb la finalitat de compensar aquesta evolució a l'alça, es considera necessari procedir a la revisió de les tarifes urbanes de l'àrea de prestació conjunta de Castelló.  
  
Així mateix, amb aquesta Ordre es dóna compliment als principis de bona regulació als quals es refereix l'article 129 de la Llei 39/2015, d'1 d'octubre, del procediment administratiu comú de les administracions públiques. Així, la norma és respectuosa amb el principi de necessitat puix que l'aprovació de tarifes ha de realitzar-se amb la periodicitat necessària per a assegurar l'equilibri econòmic de l'activitat i la suficiència del servei, d'acord amb els principis que estableix la Llei del taxi en l'article 3. És respectuosa amb els principis d'eficàcia, eficiència i proporcionalitat, ja que amb aquesta s'aconsegueix la finalitat perseguida amb els mitjans adequats; i amb els principis de transparència i participació exigits per la normativa bàsica estatal i autonòmica en aquesta matèria, ja que s'ha donat participació a associacions de consumidors i organitzacions professionals del taxi.  
Per tot això, a proposta de la Direcció General d'Obres Públiques, Transports i Mobilitat Sostenible, en virtut del que es disposa en els articles 28 e) i 43 de la Llei 5/1983, de 30 de desembre, del Consell, de la Llei 13/2017, de 8 de novembre, de la Generalitat, del taxi de la Comunitat Valenciana, de l'article 134 del Decret 105/2019, de 5 de setembre, pel qual s'estableix l'estructura orgànica bàsica de la Presidència i de les conselleries de la Generalitat, després de l'audiència de les associacions professionals del sector i de consumidors i usuaris, amb els informes previs de l'Advocacia General de la Generalitat i de la Comissió de Preus de la Generalitat, complits els tràmits procedimentals previstos en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, i conformement amb el Consell Jurídic Consultiu de la Comunitat Valenciana,  
ORDENE  
  
Article 1. Objecte  
És objecte d'aquest Ordre la regulació de les tarifes urbanes del taxi en l'àrea de prestació conjunta de Castelló, conformada en l'actualitat pels municipis d'Almassora, Benicàssim, Benlloc, Borriol, Borriana, Castelló de la Plana, Les Alqueries, Vilanova d'Alcolea i Vila-real, en desenvolupament de la Llei 13/2017, de 8 de novembre, de la Generalitat, del taxi de la Comunitat Valenciana.  
  
Article 2. Tarifes de l'àrea de prestació conjunta de Castelló  
Els serveis de transport públic de persones en automòbils de turisme de l'àrea de prestació conjunta de Castelló, que es realitzen o transcórreguen en l'àmbit territorial de l'àrea, es regiran per les següents tarifes (IVA inclòs).  
  
Tarifa 1:  
S'aplicarà els dies laborables en horari diürn.  
Baixada de bandera: 1,35 euros  
Preu per km. recorregut: 1,15 euros  
Preu per hora d'espera: 20,50 euros  
  
Tarifa 2:  
S'aplicarà els dies laborables en horari nocturn, i els dissabtes i festius en horari diürn i nocturn.  
Baixada de bandera: 1,40 euros.  
Preu per km recorregut: 1,35 euros.  
Preu per hora d'espera: 23,50 euros.  
  
Tarifa 3: Tarifa interurbana ordinària.  
S'aplicarà el que s'estableix en l'article 2, apartat 1-A) de l'Ordre 9/2017, de 17 d'octubre, de la Conselleria d'Habitatge, Obres Públiques i Vertebració del Territori, per la qual es fixen les tarifes dels serveis interurbans de transport públic discrecional de persones en automòbils de turisme en la Comunitat Valenciana (d'ara en avant, Ordre d'interurbanes) o en l'articulat de la norma que la substituïsca.  
  
Tarifa 4: Tarifa interurbana especial.  
S'aplicarà el que s'estableix en l'article 2, apartat 1-B) de l'Ordre d'interurbanes o conforme a l'articulat de la norma que la substituïsca.  
  
Tarifa 0: Tarifa zero   
S'aplicarà a fi de no sobrepassar la quantia màxima permesa per als serveis recaptats telefònica o telemàticament a què es refereix l'article 7. Així mateix, quan per error imputable a la persona que presta el servei es prenga un trajecte que no coincidisca amb l'indicat per la persona usuària, s'utilitzarà la tarifa 0 de manera que aquesta no haja de suportar el cost d'aquest error.  
Preu per km recorregut: 0,00 euros.  
Preu per hora d'espera: 0,00 euros.  
Tarifa R: Tarifa retorn.  
En cap cas es cobraran els retorns.  
Preu per km. recorregut: 0,00 euros.  
Preu per hora d'espera: 0,00 euros.  
  
Article 3. Definició dels horaris i els festius  
1. Es considerarà horari diürn el comprés entre les 07.00 hores i les 21.00 hores del mateix dia.  
2. Es considerarà horari nocturn el comprés entre les 21.00 hores i les 07.00 hores de l'endemà.  
3. A l'efecte d'aplicació de la tarifa 2, es consideraran festius els que hagen sigut declarats com a tals a la ciutat de Castelló de la Plana per l'administració competent. En tot cas, s'assimilen a festius els següents dies: tots els dies de la setmana de festes de la Magdalena, i el 24 i 31 de desembre.  
  
Article 4. Mínims de percepció  
1. Els mínims de percepció es cobraran únicament quan el preu del servei siga inferior a les quanties que s'especifiquen en l'apartat 3 d'aquest article.  
2. En relació amb l'import establit com a mínim de percepció, no serà obligatòria la seua aparició immediata en el taxímetre en la baixada de bandera. Podrà percebre's quan, finalitzat el servei, el taxímetre indique una quantitat inferior a aqueix import, mai de manera addicional.  
  
3. Quantia dels mínims de percepció:  
Per servei prestat quan siga aplicable la tarifa 1: 4,50 euros.  
  
Per servei prestat quan siga aplicable la tarifa 2: 5,50 euros.  
  
Per servei en nit especial: 7 euros.  
4. El mínim de percepció per nit especial s'aplicarà entre les 21.00 hores i les 07.00 hores de l'endemà durant tots els dies de la setmana de festes de la Magdalena, 24 i 31 de desembre i el 5 de gener.  
  
  
Article 5. Obligatorietat del canvi i mitjans de pagament  
1. Els qui realitzen la prestació del servei hauran de facilitar a les persones usuàries del taxi canvi fins a 20 € si el preu del trajecte és inferior a aquesta quantitat. Si l'import a satisfer fóra superior a 20 € se li hauria de facilitar canvi fins als 50 €.  
2. En tots els vehicles de l'àrea de prestació conjunta de Castelló, es posarà a la disposició de les persones usuàries un terminal punt de venda (TPV) o datàfon per a targetes de dèbit o crèdit.  
3. Les persones conductores podran així mateix percebre la carrera a través d'altres mitjans de pagament (telefonia mòbil) si la persona usuària ho sol·licita i el vehicle disposa d'aquests mitjans.  
4. Del servei realitzat s'entregarà, als qui l'utilitzen, un document justificatiu d'aquest, emés per la impressora del taxímetre, en el qual es consigne el preu, origen i destinació del servei, el número d'autorització del taxi, la tarifa aplicada i la identificació de la persona titular de l'autorització. La direcció general competent en matèria de transport podrà establir mitjançant resolució un model de rebut per a entregar als qui el sol·liciten.  
  
Article 6. Sistema tarifari i visibilitat del quadre de tarifes  
1. El sistema tarifari està integrat pel taxímetre, el mòdul lluminós situat en la part superior del vehicle indicador de la tarifa i la impressora vinculada al taxímetre.  
2. El mòdul lluminós estarà vinculat al taxímetre i indicarà en tot moment la tarifa que corresponga, a fi de permetre la seua visualització exterior. La direcció general competent en matèria de transport podrà regular mitjançant resolució les funcionalitats del mòdul lluminós superior.  
3. Podrà incorporar-se al vehicle algun tipus de funcionalitat que permeta identificar situacions de risc potencial per a la persona que presta el servei de taxi.  
4. Els vehicles de l'àrea de prestació conjunta de Castelló han de mostrar, en lloc perfectament visible per a la persona usuària, un exemplar adhesiu amb totes les tarifes vigents, d'acord amb l'annex I d'aquesta Ordre.  
5. Igualment, en lloc perfectament visible per a la persona usuària es col·locarà un adhesiu amb les normes d'ús, segons el model de l'annex II d'aquesta Ordre.  
6. El valor monetari de cada salt de taxímetre serà de cinc cèntims d'euro (0,05 €).  
  
Article 7. Imports màxims d'arribada en serveis sol·licitats telemàticament o telefònicament  
1. En els serveis recaptats telemàticament o telefònicament, la persona que preste el servei haurà d'arribar al punt de recollida de la persona usuària sense que el taxímetre excedisca els 4,70 euros.  
2. Aquest màxim s'aplicarà amb independència de la mena de servei, i de l'hora i dia de la setmana en què se sol·licite aquest servei, i únicament suposa un límit a la quantia a partir de la qual s'aplicarà la tarifa 0.  
  
  
  
  
  
Disposició addicional  
  
Unica. Clàusula de no despesa  
L'aplicació i el desenvolupament d'aquesta Ordre no pot tindre cap incidència en la dotació de tots i cadascun dels capítols de despesa de la Generalitat i, en tot cas, les despeses hauran de ser ateses amb els mitjans personals i materials existents en aquesta conselleria.  
  
  
Disposició transitòria  
  
Única. Aplicació de les tarifes  
La introducció de les tarifes en els aparells taxímetres per a implementar el que es disposa en aquesta Ordre haurà de realitzar-se en el termini de dos mesos des de la seua entrada en vigor.  
  
  
Disposició derogatòria  
  
Unica. Derogació normativa  
Queda expressament derogada l'Ordre 1/2020, de 17 de gener, de la Conselleria de Política Territorial, Obres Públiques i Mobilitat, per la qual es regulen les tarifes urbanes dels serveis de transport públic de persones en vehicles automòbils de menys de nou places, de l'àrea de prestació conjunta de Castelló. Així mateix, queden derogades totes les disposicions del mateix o inferior rang que s'oposen al que es disposa en la present Ordre.  
  
  
Disposicions finals  
  
Primera. Aplicació i execució  
Es faculta la persona titular de la direcció general competent en matèria de transport per a l'aplicació i execució de la present Ordre.  
  
  
Segona. Entrada en vigor  
La present Ordre entrarà en vigor l'endemà de la ser publicada en el Diari Oficial de la Generalitat Valenciana.  
  
València, 27 de juliol de 2022  
  
La consellera de Política Territorial,   
Obres Públiques i Mobilitat  
REBECA TORRÓ SOLER